[bookmark: _Toc210118961]Bekendtgørelse om ændring af ansvarsgrænserne i offshoresikkerhedslovens § 69, stk. 1 
I medfør af § 69, stk. 3, i offshoresikkerhedsloven, jf. lovbekendtgørelse nr. 125 af 6. februar 2018, fastsættes:
§ 1. I offshoresikkerhedsloven, jf. lovbekendtgørelse nr. 125 af 6. februar 2018, foretages følgende ændringer:
1) I § 69, stk. 1, 1. pkt., ændres »50 mio. særlige trækningsrettigheder (SDR)« til: »75,5 mio. særlige trækningsrettigheder (SDR)«.
2) I § 69, stk. 1, 2. pkt., ændres »30 mio. SDR« til: »45,3 mio. SDR«.
§ 2. Bekendtgørelsen træder i kraft den 1. januar 2027.

Arbejdstilsynet, den zzz 2026
Marianne Sørensen

/ Thomas Bugge


Kort forklaringsnotat til Offshoresikkerhedsrådets arbejdsgruppe
1. Baggrunden for de faste ansvarsgrænser på 50 og 30 mio. SDR 
Efter de almindelige regler i søloven, som udspringer af Londonkonventionen om begrænsning af ansvaret for søretlige krav (LLMC), beregnes ansvarsbegrænsningen for skibe normalt ud fra skibets tonnage. I lovbemærkningerne til den oprindelige offshoresikkerhedslov (lovforslag L 45 fra 2005) er det dog anført, at mobile offshoreanlæg kun måles til en mindre tonnage, hvilket ikke står i rimeligt forhold til anlæggenes reelle størrelse og skadespotentiale.
Med udtrykkelig henvisning til sølovens § 181, stk. 2, valgte man derfor at fastsætte et højere, fast begrænsningsbeløb for mobile offshoreanlæg uanset deres størrelse. I 2005 blev disse faste grænser sat til 50 mio. SDR med en forhøjelse på 30 mio. SDR ved personskade. Af lovens forarbejder fremgår det, at netop disse to beløb blev valgt, fordi forhøjelsen i forhold til den tidligere havanlægslov "svarer procentuelt tilnærmelsesvis til, hvad de almindelige globalbegrænsningsbeløb for skibe blev sat op med i 2004".
2. Formålet med den aktuelle opdatering 
FN's Søfartsorganisation (IMO) vedtog i 2012 en ændring af 1996-protokollen til Londonkonventionen, som medførte en generel forhøjelse af de internationale ansvarsgrænser med 51 % for at tage højde for inflation.
For at sikre, at den danske stat fremadrettet kan tilpasse ansvarsgrænserne i offshoresikkerhedsloven i takt med sådanne internationale justeringer, blev der ved en lovrevision i 2014 (lovforslag L 49) indført en særlig hjemmel i lovens § 69, stk. 3. Af lovbemærkningerne til denne bestemmelse fremgår det udtrykkeligt, at bemyndigelsen giver mulighed for at regulere erstatningsgrænserne administrativt i overensstemmelse med de beslutninger, der træffes i medfør af artikel 8 i 1996-protokollen til Londonkonventionen.
For at sikre den korrekte retstilstand udmøntes denne bemyndigelse nu. Med det vedlagte udkast til bekendtgørelse forhøjes de nuværende faste grænser på 50 mio. og 30 mio. SDR i offshoresikkerhedslovens § 69, stk. 1, således med 51 % til henholdsvis 75,5 mio. og 45,3 mio. SDR.
